**Cuvinte care curg.**

*Sorina*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Cuvinte care curg.

Gânditor printre cuvinte desenate spre-nţelesuri,

omul caută prin cărţi mantre şi rostiri secrete,

anii-i trec, golind clepsidre atârnate pe perete,

căutând prin labirinturi, cartea vieţii cu răspunsuri.

Între palmele fierbinţi stau privirile-i pierdute,

trupul pare o cădere-a stâncilor către abis,

a citit aproape totul despre tot ce este scris,

însă mintea lui se zbate printre gânduri nevăzute.

Sunt cuvinte care curg peste foile golite,

sau cuvinte lucrătoare, de magie încărcate,

caravanele visării ce-au călătorit departe,

sau cuvinte ce-s închise, singure şi părăsite.

Dintr-un curcubeu al ploii risipite la plecare,

se va face din cuvinte, arc de timp peste citire,

un popas făcut de gânduri după blânda răsfoire,

peste foile golite de cuvinte care curg,

peste clipele pierdute din clepsidre ce se scurg

într-o carte cu poeme dintr-un răsărit de soare.